钦定古今图书集成/明伦汇编/官常典/第769卷 > 马理
## 钦定古今图书集成/明伦汇编/官常典/第769卷 > 马理

按《明外史》本传：“理字伯循，三原人。同里尚书王恕家
居，讲学著书，理从之游，得其指授。杨一清督学政，见
理与吕柟、康海文，大奇之曰：‘康生之文章，马生、吕生
之经学，皆天下士也’。登乡荐，入国学，与柟及林虑、马
卿、榆次寇天叙、安阳崔铣、张士隆、同县秦伟日切劘
于学，名震都下。高丽使者慕之，录其文以去。已而连”
遭家艰，不预试。安南使者至，问主事黄清曰：“关中马
理先生安在？何不仕也？”其为外裔所重如此。正德九
年举进士。一清时为吏部尚书，即擢理稽勋主事。调
《文选》，与郎中议论不合，请告归。阅三年，起考功主事，
偕郎中张衍瑞等疏谏南巡。诏跪阙门，予杖夺俸。未
几，复告归。教授生徒，从游日众。嘉靖初，起稽勋员外
郎，与郎中余宽等伏阙争《大礼》。下诏狱，再予杖夺俸。
屡迁考功郎中。故户部郎中庄襗者，正德时首导刘
瑾核天下库藏。瑾败，落职。至是奏办，夤缘求复。当路
者属理。理力持不可，事竟寝。五年大计外吏，大学士
贾咏、吏部尚书廖纪以私憾欲去。广东副使魏校、河
南副使萧鸣凤、陕西副使唐龙理力争曰：“三人督学
政，名著天下。欲去三人，请先去理。”乃止。明年大计京
官。吏部郎中彭泽负物议，以素附张璁、桂萼，主者不
敢黜，理卒黜之。泽虽以璁、萼力得留，然时议莫不重
理。擢南京通政参议，请急去。居三年，即家起光禄卿。
未几，又告归。阅十年，复起南京光禄卿。寻引年致仕。
三十四年，地震，与其妻皆死。先是常谓薛应旗曰：“吾
生值《明夷》之象，天地否塞，吾其不免。”及是果然。理学
行纯笃，居丧取古礼及司马光《书仪》、朱熹《家礼》，折衷
用之，乡人遵行焉。与吕柟并为关中学者所宗，尝语
其徒曰：“行可则仕，惟孔子能之。吾侪不可不自量力，
以故出也。”不一二年即归，归必久之始起。凡释褐四
十馀年，历官不过十年而已。穆宗立，赠右副都御史。
天启初，追谥“忠宪。”